**Rațiune și/sau credință?**

**Cultură și/sau duhovnicie?**

- introducerea va prezenta o intamplare personala: candva, intr-o manastire, un candidat la monahism m-a interpelat, cunoscând apucăturile mele „păcătoase” în ale studiului: „ce tot atâta știință, cultură? Ce, sfinții părinți erau oameni simpli, apostolii erau pescari, Mântuitorul n-a scris nimic, n-a făcut școală... Școala nu ajută la mântuire” (cazul nu e deloc singular).

Observând acest dispreț - să-i zicem pe bune, fără abuz de eufemisme – față de tot ce presupune știință, cunoaștere, rațiune, cultură, înțelepciune lumească etc., de care se resimt adesea perorațiile multor creștini ai Bisericii, oameni de bună credință, angajați și profund implicați în realizarea idealului creștin al mântuirii, nu putem evita întrebarea : Este oare *rațiunea* numai un impediment, o piatră de poticnire pentru creștin, un factor ce deturnează aspirația sa spirituală? Există oare o dihotomie, un antagonism, o încleștare existențială între cei doi factori: rațiune și credință? Avem motive să vedem un *raport de exclusivitate* între forțele rațiunii și cele ale credinței? Sunt ele incompatibile una cu alta? Are oare și rațiunea un aport oarecare în apropierea omului de Dumnezeu, sau constituie cumva doar un intrument în mâna diavolului pentru a umbri lucrarea credinței din sufletul credinciosului? Ce este credința și ce este rațiunea? În sfârșit, putem constata între ele un raport de *sau...sau*, ori de *și...și*?

1. Să începem cu câteva considerații asupra **rațiunii**. Iar pentru că orice exprimare teologică trebuie să plece de la textul sfânt al Scripturii, să-și tragă rădăcinile din solul Revelației supranaturale, vom reține aici două categorii de texte, care la o primă vedere par să prezinte o antinomie sau o contradicție în mesajul Scripturii. Prima categorie se centrează chiar pe prologul sau introducerea Evangheliei Sf. Ioan, unde Fiul lui Dumnezeu este numit „Cuvântul” : „La început era Cuvântul și Cuvântul era la Dumnezeu și Dumnezeu era Cuvântul... Și Cuvântul S-a făcut trup și S-a sălășluit între noi...” (In 1, 1, 14)[[1]](#footnote-1). Ori știut este faptul că termenul grec *λογος* (logos) din acest text poate fi tradus atât prin *rațiune*, cât și prin *cuvânt*. Mai exact, traducerea românească ar putea la fel de bine să rețină aici varianta „La început era Rațiunea și Rațiunea era la Dumnezeu și Dumnezeu era Rațiunea”. Interesant și chiar destul de incitant, dacă avem în vede că tot autorul acestui text va zice într-o altă scriere a sa că „Dumnezeu este iubire” (1 In 4, 8, 16). Nu auzim adesea vorbindu-se de o incompatibilitate, de o excomunicare reciprocă, între rațiune și iubire? Pot ele oare să se preteze lui *vivre ensemble*? Poate Dumnezeu să fie și Iubire și Rațiune? Sigur că da, și pe aceasta se va sprijini aici reflecția noastră.

Plecând de la acest cuvânt inspirat al Sf. Ioan, cert este că Sfinții Părinți, și aici ne referim în special la Sf Maxim Mărturisitorul (secolul 7), au scris zeci și zeci de tratate în care Fiul este numit Logosul divin (Rațiunea divină). Acest termen a atras atenția multor părinți și scriitori bisericești și continuă să facă o frumoasă carieră în teologie. Spre exemplu, Sf Maxim vede în Tatăl „Mintea divină (νοΰς)” care dă naștere Rațiunii divine (Fiul) și purcede Viața (Duhul Sfânt). Mai mult, lumea întreagă nu este decât o *cuvântare*, o *frază*, a acestei Rațiuni, adică fiecare lucru sau ființă creată este de fapt materializarea, „plasticizarea” în limbajul pr. Stăniloae, unui *gând*, a unei *idei*, existente din veșnicie în această Rațiune suprarațională. Lucrurile nu sunt, de aceea, decât „rațiuni create” în ordinea aceasta spațio-temporală, după modelul și prin puterea unor „rațiuni necreate” (idei) existente în Rațiunea dumnezeiască, adică în Fiul. Iar persoanele umane sunt înzestrate cu *rațiune conștientă*, tocmai pentru ca să citească această frază a lumii, care nu încifrează decât o *invitație la un dialog al iubirii* între Persoanele divine și persoanele umane. Orice dialog presupune două persoane ce relaționează, pentru că orice frază cu *sens* presupune rațiunea unei persoane întreptată, orientată, spre rațiunea altei persoane: *sensul* nu izvorăște decât din rațiune și țintește spre o altă rațiune. Animalele nu se interesează de sensuri, nu se preocupă de un sens al existenței lor, pentru că doar rațiunea persoanei aspiră, caută, sensuri și se hrănește cu ele. Iar dacă sensurile există, atunci ele nu-și pot avea originea ultimă într-o creatură, în om, ci trebuie să existe dincolo de perdeaua opacă a lumii materiale o Sursă absolută a lor, o Rațiune supremă care seamănă prin actul creator aceste sensuri în lume. Iar omul, în calitate de făptură zidită după chipul acestei Rațiuni, caută sensurile și se străduiește neîncetat să le pătrundă, să le înțeleagă și să le urmeze firul, iar firul lor duce spre Sursa lor, spre Dumnezeu. Prin urmare, putem spune că rațiunea umană, citind lumea ca pe o frază plină de sensuri, ca pe o carte, ca pe o scrisoare de iubire al lui Dumnezeu către om, *slujește astfel relației omului cu Dumnezeu*. Rațiunea are, așadar, pentru a răspunde întrebărilor din introducere, un rol determinant în *împlinirea spirituală* a omului, în apropierea lui de Dumnezeu[[2]](#footnote-2).

Rațiunea nu este prin sine produsul păcatului în om sau sursă irevocabilă de păcat. Orientarea ei firească este, după cum vedem, spre Dumnezeu. Vocația ei este de-a mijloci relația conștientă, *comuniunea*, omului cu Dumnezeu. Doar pervertirea misiunii ei îl face pe om să se abată de la Dumnezeu, să alunece prin mândrie și autosuficiență spre *absurd*, spre lipsa unui sens al acestei lumi, considerându-se singurul proprietar al ei. Doar o rațiune întunecată prin *păcat* nu mai poate lucra în parametrii setați de Creatorul ei, și nu mai poate citi corect sensurile lumii, nu mai poate vedea *lumina* din substraturile ei (românii au avut aici o intuiție profundă folosind termenul „lume” ce provine de la latinescul „lumen”- lumină: lumea este lumină). Tocmai pentru aceasta, slăbind forțele rațiunii omului, pervertindu-și lucrarea lor prin păcat, a trebuit ca însăși Rațiunea divină „să ia trup”, după cum spune Sf Scriptură, să vină în cea mai strânsă apropiere de rațiunea umană, pentru a o restaura prin lucrarea *harului divin*, pentru a-i repotența forțele, a-i reda capacitatea ei normală de-a vedea lumina lumii care trimite către Lumina-sursă: „Dumnezeu este Lumină” (1 In 1, 5), spune tot Sf Ioan, și „locuiește întru lumină neapropiată” (1 Tim 6, 16).

Am stabilit deci că rațiunea umană își are o contribuție covârșitoare în împlinirea vocației omului, cea a *comuniunii* sale cu Dumnezeu. Dacă omul e făptură ce se împlinește, se desăvârșește, în această comuniune, atunci lucrarea rațiunii nu poate fi ignorată sau demonetizată, dar nici supralicitată în defavoarea lucrării lui Dumnezeu. *Comuniunea este iubire*, spun toți părinții și teologii, însă niciodată nu trebuie uitat că *iubirea înseamnă libertate*, în afara libertății persoanelor fiind imposibilă. Mediul în care iubirea se naște și crește este leagănul libertății, iar libertatea implică întotdeuna posibilitatea de-a alege, deci *rațiunea*. Dacă dintre toate făpturile, doar omul are capacitatea libertății (în libertate Sf Părinti văd chipul divin din om), adică forța de-a se sustrage legilor mecanice și repetitive ale naturii, de-a nu se supune lor, de-a opta între diverse posibilități, atunci această libertate se fundamentează pe rațiunea sa conștientă. Pe scurt, *iubirea, libertatea, rațiunea constituie o unitate indisolubilă*, sunt de nedespărțit.

Cu toate acestea, vedem pe câte unii care, legitimându-se cu superioritatea rațiunii, a culturii, a științei lor, luptă cu fermintate contra Bisericii, a religiei, a lui Hristos etc. Pentru aceștia, a fi *rațional* e sinonim cu a fi *ireligios*, *agnostic* sau *ateu*. Ei nu pot concepe decât o incompatibilitate între *factorul rațional* și *trăirea religioasă*, pe motiv că fondul sau conținutul credinței religioase nu se pretează exigențelor rațiunii, care operează cu probe și dovezi empirice. Iar în capcana respectivă cad mereu și creștinii care, îmbrățisând perspectiva lor eronată despre rațiune, văd o imposibilitate de conciliere între rațiune și credința în Hristos. Rațiunea, pentru a conchide, nu e ceea ce definesc cei ce-și spun *raționali* sau *raționaliști*, pentru că definiția lor se referă exclusiv la rațiunea căzută prin păcat, la rațiunea despărțită de Dumnezeu, neputincioasă în a privi spre El, deci o *rațiune denaturată* sau *irațională*, dacă putem spune așa.

Tocmai la acești raționaliști, care-și spun adesea și *înțelepți*, și la fructul strădaniilor lor se referă Sfântul Apostol Pavel în prima Epistolă către Corinteni. Facem astfel trecerea la a doua categorie de texte biblice, care pare să se opună celor spuse până aici: „Unde este înțeleptul? Unde e cărturarul? Unde e cercetătorul acestui veac? Oare n-a dovedit Dumnezeu nebună înțelepciunea lumii acesteia?...” (1 Cor 1, 19-31). Aparent, acest text pare să fie în acord cu vorbele respectivului frate de mănăstire (deși el nu reclamase vreun suport biblic în sprijinul vorbele sale, ci părea mai degrabă victima unor lecturi sârguincioase ale publicațiilor superficiale și inconsistente teologic)[[3]](#footnote-3). Unii ar putea cu ușurință, răstălmăcindu-le, să declare jihad culturii și științei, pretextând incompatibilitatea lor cu spiritualitatea creștină. Dar continuarea o vom face în cadrul catehezei, pentru cei ce vor veni... ☺

2. Acum să ne aplecăm puțin și asupra **credinței**. Referitor la importanța ei în viața creștinilor, nu are rost să mai insistăm. Ne amintim doar că majoritatea minunilor Mântuitorului gravitează în jurul credinței: „Crezi tu că pot face Eu aceasta?”, „fie ție după credința ta”, „credința ta te-a mântuit”, spunea adesea Mântuitorul. Iar Sf Pavel insistă pe faptul că mântuirea se dobândește „prin credința în Iisus Hristos” (Rm 3, 22. Dar ce este credința? Pentru a rezuma, vom spune doar că ea este un *dar* de la Dumnezeu, ce ne vine prin Iisus Hristos, iar ca orice dar, ea nu ne este impusă, ci ne vine doar în urma disponibilității noastre, în urma alegerii libere de-a o primi, de-a ne deschide lucrării ei. Credința este astfel lucrarea *harului* dumnezeiesc în sufletele noastre ce ne vine prin Tainele Bisericii. Iar harul, conform Sf Grigorie Palama, este o energie sau un complex de *energii divine speciale* împărtășite omului, prin care Dumnezeu coboară și-și face sălaș în sufletul credinciosului, unindu-Se în chip tainic cu el. Putem spune, prin urmare, că darul credinței este o *energie tainică*, o lucrare divină, ce ni se împărășește nu spre a anula forțele sau energiile noastre naturale, ci spre a le întări, a le sublima, deci a le transfigura. Altfel spus, credința nu e incompatibilă cu vreo capacitate umană, și aici ne referim în special la rațiunea sa.

Cum am văzut, rațiunea aspiră în permanență să cunoască și caută necontenit să înțeleagă, are în constituția ei o *mișcare neobosită spre Dumnezeu*, dar nu izbutește niciodată prin forțele ei singulare să-L întâlnească; adesea se abate din drum, se înșală, greșește. Ca orice *întâlnire* între persoane, nu e suficientă doar intenția unei persoane, ci totdeauna întâlnirea are loc atunci când cealaltă persoană se arată, când alege liber să se arate. Întâlnirea este și ea expresia libertății celor două persoane. Mai precis, pentru ca să-i vină darul credinței, omul își exprimă întâi intenția prin străduințele rațiunii sale, date lui tocmai cu acest scop. Dar pentru că Dumnezeu este persoană, rațiunea nu-L poate cuceri sau cuprinde în hotarele ei, doar prin forțele sale naturale, așa cum ar face cu lucrurile create. Ea urcă cât de sus poate, precum Moise pe Muntele Sinai, iar de pe piscul reușitelor sale, când nu mai poate face nici un pas înainte, îi vine din înalțimi credința care o prinde, o învăluie, o luminează, o întărește și o înalță în adâncul de taină al lui Dumnezeu. Tocmai de aceea, credința nu este irațională, ci supra-rațională; nu este o renunțare sau o înlăturare a rațiunii, ci o cuprindere și o sublimare a ei; o transcendere sau o depășire a ei nu prin anihilare, ci prin perfecționarea și desăvârșirea forțelor ei până dincolo de limitele lor naturale. Dar nu se poate spune că rațiunea este absolut singură în niciun moment al înălțării ei spre Dumnezeu, ci credința ca energie divină i se împărtășește omului treptat; ca orice energie sau lucrare, credința poate scădea sau crește în *intensitatea* ei, în funcție de mai mulți factori. Dacă la începutul urcușului rațiunii, credința o însoțește discret, lăsând spațiu larg libertății ei, pe parcursul dobândirii virtuților, care înlătură solzii patimilor de pe ochii rațiunii[[4]](#footnote-4), credința i se revarsă în suflet tot mai deplin, până la momentul acela în care rațiunea se lasă cu totul luată și purtată pe brațele credinței spre adâncurile tainelor divine. Dar ea este încă acolo, desăvârșită, nicidecum desființată sau anulată.

În concluzie, departe de-a vorbi despre un raport de exclusivitate între forțele naturale ale rațiunii și forțele supranaturale ale credinței, despre un raport de tipul *sau...sau*, creștinul ortodox nu poate mărturisi decât sinteza celor două în procesul înălțării sale duhovnicești, adică un raport de tipul *și...și*. Doar o articulare indisolubilă a *rațiunii*, ca parte a contribuției omului la dialogul comuniunii, și a *credinței*, ca expresie a răspunsului și a participării lui Dumnezeu, poate păstra și respecta integritatea *persoanei*, fie divină sau umană. O anulare a rațiunii prin credință ar echivala cu o știrbire a valorii persoanei umane, iar o respingere a credinței prin autonomia rațiunii ar echivala cu o contestare a lui Dumnezeu ca persoană liberă și iubitoare, ar fi o încercare neputincioasă de a-L circumscrie în concepte schematice ca pe-o simplă teorie. Rațiunea și credința, doar împreună creează cadrul pentru întâlnire, iubire în libertate, cunoaștere și comuniune pentru veșnicie.

 Slavă lui Dumnezeu și mulțumire pentru toate!

 Strasbourg, 05.09.2016 (prima zi după sfârșitul celor 27 de ani)

N.B: vezi și Vâșeslavțev - sublimarea puterilor naturii umane în acescetica orientală, printre care și cea cognitivă sau rațională; Sf Maxim - ascetica nu e anularea afectelor naturale, precum foamea, setea, somnul, instinctul de reproducere etc, ci transfigurarea, indreptarea lor spre ținta încrisă lor prin creație.

1. A se vedea aici și textele din VT care mărturisesc despre existența Ințelepciunii și nașterea ei din Dumnezeu, înainte de întemeierea lumii: Pilde 8, 22-35 și Înțelep lui Solomon 9, 9-10. [↑](#footnote-ref-1)
2. Aici trebuie să amintim și despre cele trei etape ale Asceticei orientale: 1. Despătimirea și dobândirea virtuților; 2. Contemplația naturii (care înseamnă exact punerea rațiunii în mișcarea ei dreaptă, exersarea ei corectă, pentru a vedea prin lume pe Dumnezeu); 3. Îndumnezeirea sau unirea în lumină cu Dumnezeu. Prin urmare, procesul induhovnicirii implică și lucrarea rațiunii; nu exclude sau nu anulează rațiunea. [↑](#footnote-ref-2)
3. Unii scriitori, cu reverendă sau fără, s-au grăbit adesea să publice literatură spirituală, având girul unor autorități bisericești care nu s-au ostenit întotdeauna să cearnă neghina de grâu, fie din comoditate, fie din neglijență, fie... [↑](#footnote-ref-3)
4. Părinții spun că virtuțile îl *raționalizează* pe om; îl fac mai rațional, tocmai pentru că-l eliberează de patimi; să ne amintim că rațiunea și libertatea țin împreună. [↑](#footnote-ref-4)